CELEX: 22011D0156
Language: mt
Date: 2011-12-02 00:00:00
Title: Deċiżjoni tal-Kumitat Konġunt taż-ŻEE Nru 156/2011 tat- 2 ta’ Diċembru 2011 li temenda l-Anness XX (Ambjent) tal-Ftehim taż-ŻEE

15.3.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 76/41
               
            DEĊIŻJONI TAL-KUMITAT KONĠUNT TAŻ-ŻEE
      Nru 156/2011
      tat-2 ta’ Diċembru 2011
      li temenda l-Anness XX (Ambjent) tal-Ftehim taż-ŻEE
      IL-KUMITAT KONĠUNT TAŻ-ŻEE,
      Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea, minn issa ’l quddiem imsejjaħ “il-Ftehim”, u b’mod partikolari l-Artikolu 98 tiegħu,
      Billi:
      
                  (1)
               
               
                  L-Anness XX tal-Ftehim kien emendat bid-Deċiżjoni tal-Kumitat Konġunt taż-ŻEE Nru 122/2011 tal-21 ta’ Ottubru 2011 (1).
               
            
                  (2)
               
               
                  Ir-Regolament tal-Kummissjoni (EU) Nru 920/2010 tas-7 ta’ Ottubru 2010 għal sistema standardizzata u sikura ta’ reġistri skont id-Direttiva 2003/87/KE tal-Parlament Ewropew u tal-Kunsill u d-Deċiżjoni Nru 280/2004/KE tal-Parlament Ewropew u tal-Kunsill (2) għandu jkun inkorporat fil-Ftehim.
               
            
                  (3)
               
               
                  Ir-Regolament (UE) Nru 920/2010 iħassar, b’effett mill-1 ta’ Jannar 2012, ir-Regolament tal-Kummissjoni (KE) Nru 2216/2004 (3), li huwa inkorporat fil-Ftehim u li konsegwentement għandu jitħassar mill-Ftehim.
               
            
                  (4)
               
               
                  Id-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ tal-emissjonijiet ta’ gass serra tal-Komunità u biex jiġi implimentat il-Protokoll ta’ Kyoto (4) ma kinitx inkorporata fil-Ftehim u għalhekk il-ħtiġijiet speċifiċi ta’ rapportaġġ previsti f’dik id-Deċiżjoni ma japplikawx għall-Istati tal-EFTA,
               
            
                  (5)
               
               
                  L-Istati tal-EFTA se jkunu inklużi fir-Reġistru tat-Tranżazzjonijiet tal-Unjoni Ewropea (EUTL). L-Amministratur Ċentrali tal-EUTL ikun iwettaq il-kompiti tiegħu fir-rigward tal-Istati tal-EFTA, u l-Awtorità ta’ Sorveljanza tal-EFTA tkun il-korp kompetenti biex tagħti l-istruzzjonijiet meħtieġa lill-Amministratur Ċentrali b’rabta mad-dispożizzjonijiet relatati mal-applikazzjoni tar-Regolament (UE) Nru 920/2010 għall-Istati tal-EFTA.
               
            
                  (6)
               
               
                  Skont id-Deċiżjoni tal-Kumitat Konġunt taż-ŻEE Nru 146/2007, l-Islanda kienet eżentata mill-ħtieġa li tissottometti pjan nazzjonali ta’ allokazzjoni għall-perjodu ta’ bejn l-2008 u l-2012. Għalhekk, id-dispożizzjonijiet ta’ dan ir-Regolament dwar l-allokazzjoni lill-operaturi tal-installazzjonijiet bejn l-2008 u l-2012 m’għandhomx japplikaw fir-rigward tal-Islanda.
               
            
                  (7)
               
               
                  Skont id-Deċiżjoni tal-Kumitat Konġunt taż-ŻEE Nru 146/2007, l-installazzjonijiet stazzjonarji fl-Islanda li setgħu waqgħu fi ħdan il-kamp ta’ applikazzjoni tad-Direttiva 2003/87/KE għall-perjodu bejn l-2008 u l-2012 kienu eżentati mill-kamp ta’ applikazzjoni tad-Direttiva matul dak il-perjodu. Għalhekk, l-Islanda ma stabbilixxitx Reġistru Nazzjonali marbut mal-Iskema tal-UE għan-Negozjar ta’ Emissjonijiet (EU ETS). Kif xieraq, l-iskadenza biex jingħata bidu għall-proċedura prevista għall-ftuħ tal-kontijiet ta’ depożitu tal-operatur fir-Reġistru tal-Unjoni jeħtieġ li tiġi aġġustata. Fil-każ tal-installazzjonijiet stazzjonarji Islandiżi li għalihom diġà nħareġ permess għall-emissjonijiet ta’ gass b’effett ta’ serra mill-awtorità kompetenti, il-proċedura se tibda fid-data tad-dħul fis-seħħ tad-Deċiżjoni attwali, jew mid-data li fiha jibda jopera r-Reġistru tal-Unjoni għall-Islanda, liema minnhom hi aktar tard.
               
            
                  (8)
               
               
                  It-tabella tal-Unjoni dwar l-allokazzjonijiet tal-avjazzjoni li tinsab fl-EUTL għandha tirrifletti l-estensjoni tal- għall-attivitajiet tal-avjazzjoni, għall-Istati tal-EFTA. Għaldaqstant it-Tabella tal-Unjoni dwar l-allokazzjonijiet tal-avjazzjoni għandha tindika n-numru ta’ kwoti ta’ Kapitolu II li għandhom jiġu allokati fl-2012 madwar iż-ŻEE kollha.
               
            
                  (9)
               
               
                  Il-Partijiet Kontraenti jifhmu li n-natura speċifika tal- u s-sistema standardizzata u sikura tar-reġistri relatata skont id-Direttiva 2003/87/KE, li jipprovdu għall-istabbiliment ta’ Reġistru tal-Unjoni, jeħtieġu regoli speċjali dwar il-ħżin u l-aċċess tad-dejta rigward ir-Reġistru tal-Unjoni biex jiġi żgurat li l-kwoti tal-emissjonijiet ta’ gassijiet serra jikkonformaw mal-ispeċifikazzjonijiet funzjonali u tekniċi tal-istandards tal-iskambju tad-dejta għas-sistemi tar-reġistru skont il-Protokoll ta’ Kyoto, u li t-trasferimenti ta’ tali kwoti jkunu kompatibbli mal-obbligazzjonijiet li jirriżultaw mill-Protokoll ta’ Kyoto.
               
            
                  (10)
               
               
                  Il-Partijiet Kontraenti jgħarfu li jeħtieġ li s-servizzi tal-infurzar tal-liġi u l-awtoritajiet fiskali ta’ Parti Kontraenti, l-Uffiċċju Ewropew Kontra l-Frodi tal-Kummissjoni Ewropea, l-Europol u l-amministraturi nazzjonali tal-Partijiet Kontraenti jingħatalhom id-dritt li jakkwistaw ċerta dejta maħżuna fir-Reġistru tal-Unjoni u fl-EUTL f’każijiet definiti b’mod ċar għall-iskopijiet tal-investigazzjoni, tad-detezzjoni u tal-prosekuzzjoni ta’ frodi, amministrazzjoni jew infurzar tat-taxxa, ta’ ħasil tal-flus, ta’ finanzjament tat-terroriżmu jew ta’ reati serji kif indikat fl-Artikolu 75 tar-Regolament (UE) Nru 920/2010.
               
            
                  (11)
               
               
                  Il-Partijiet Kontraenti jfakkru li l-għoti tad-drittijiet għall-informazzjoni kif imniżżlin fl-Artikolu 75 tar-Regolament (UE) Nru 920/2010 huwa mingħajr preġudizzju għall-fehim li l-kooperazzjoni tal-pulizija u dik ġudizzjarja fi kwistjonijiet kriminali kif ukoll l-amministrazzjoni jew l-infurzar tat-taxxa ma jaqgħux fil-kamp ta’ applikazzjoni tal-Ftehim taż-ŻEE, u li għalhekk, ir-Regolament ma jagħti l-ebda drittijiet oħrajn lill-istituzzjonijiet imsemmija għajr dawk imsemmija b’mod espliċitu fl-Artikolu 75 tiegħu,
               
            ADOTTA DIN ID-DEĊIŻJONI:
      Artikolu 1
      It-test fil-punt 21an (ir-Regolament tal-Kummissjoni (KE) Nru 2216/2004) tal-Anness XX ta’ mal-Ftehim jiġi mibdul b’dan li ġej:
      “32010 R 0920: Ir-Regolament tal-Kummissjoni (UE) Nru 920/2010 tas-7 ta’ Ottubru 2010 għal sistema standardizzata u sikura ta’ reġistri skont id-Direttiva 2003/87/KE tal-Parlament Ewropew u tal-Kunsill u d-Deċiżjoni Nru 280/2004/KE tal-Parlament Ewropew u tal-Kunsill (ĠU L 270, 14.10.2010, p. 1).
      Id-dispożizzjonijiet tar-Regolament, għall-finijiet ta’ dan il-Ftehim, jinqraw bl-adattamenti li ġejjin:
      
                  (a)
               
               
                  Il-kwistjoni, trasferiment u kanċellazzjoni ta’ kwoti li jikkonċernaw l-Istati tal-EFTA, l-operaturi tagħhom u l-operaturi tal-inġenji tal-ajru amministrati minnhom, tiġi rreġistrata fir-Reġistru tat-Tranżazzjonijiet tal-Unjoni Ewropea (EUTL).
                  L-Amministratur Ċentrali jkun kompetenti biex iwettaq il-kompiti msemmija fil-paragrafi 1 sa 3 tal-Artikolu 20 tad-Direttiva 2003/87/KE fir-rigward tal-Istati tal-EFTA, l-operaturi tagħhom jew l-operaturi tal-inġenji tal-ajru amministrati minnhom.
               
            
                  (b)
               
               
                  Id-dispożizzjonijiet marbutin mal-allokazzjoni tal-kwoti lill-operaturi tal-installazzjonijiet għall-perjodu ta’ bejn l-2008 u l-2012 ma japplikawx fir-rigward tal-Islanda.
               
            
                  (c)
               
               
                  Fl-Artikolu 6(5), tiżdied is-sentenza li ġejja:
                  ‘L-Awtorità ta’ Sorveljanza tal-EFTA tkun tikkoordina l-implimentazzjoni ta’ dan ir-Regolament mal-amministraturi tar-reġistru ta’ kull Stat tal-EFTA u l-Amministratur Ċentrali.’
               
            
                  (d)
               
               
                  Il-paragrafu li ġej għandu jiżdied fl-Artikolu 15:
                  ‘4.   B'rabta mal-installazzjonijiet stazzjonarji Islandiżi li għalihom diġà nħareġ permess dwar l-emissjonijiet tal-gassijiet serra mill-awtorità kompetenti qabel id-dħul fis-seħħ ta’ din id-Deċiżjoni, il-proċedura għall-ftuħ tal-kontijiet ta’ depożitu tal-operatur fir-Reġistru tal-Unjoni se tibda jew mid-data tad-dħul fis-seħħ ta’ din id-Deċiżjoni, jew mid-data li fiha jibda jopera r-Reġistru tal-Unjoni għall-Islanda, liema minnhom tkun aktar tard.’
               
            
                  (e)
               
               
                  L-Artikolu 34(1)(a) jinqara:
                  ‘L-għadd totali tal-kwoti tal-Kapitolu II li se jiġu allokati fiż-Żona Ekonomika Ewropea fl-2012;’
               
            
                  (f)
               
               
                  Is-sottoparagrafu segwenti jiżdied fl-Artikoli 35(2) u 37(2):
                  ‘Jekk ikollhom x'jaqsmu t-tabelli ta’ pjanijiet ta’ allokazzjoni nazzjonali tal-Istati tal-EFTA, l-Amministratur Ċentrali jingħata l-istruzzjonijiet mill-Awtorità ta’ Sorveljanza tal-EFTA.’
               
            
                  (g)
               
               
                  Is-sottoparagrafu segwenti jiżdied fl-Artikoli 36 u 38(3):
                  ‘Jekk ikollhom x'jaqsmu d-deċiżjonijiet meħuda mill-Istati tal-EFTA dwar l-allokazzjoni ta’ kwoti tal-Kapitolu II, l-Amministratur Ċentrali jingħata l-istruzzjonijiet mill-Awtorità ta’ Sorveljanza tal-EFTA.’
               
            
                  (h)
               
               
                  Il-paragrafu li ġej jiżdied fl-Artikolu 65:
                  ‘6.   Jekk ikollhom x'jaqsmu r-reġistri fl-Istati tal-EFTA, l-Amministratur Ċentrali jingħata l-istruzzjonijiet mill-Awtorità ta’ Sorveljanza tal-EFTA.’
               
            
                  (i)
               
               
                  Fl-Anness XII, il-‘kwantità ta’ kwoti tal-Kapitolu II fl-2012 fl-Unjoni kollha’ tirreferi għall-kwantità ta’ kwoti tal-Kapitolu II fl-2012 madwar iż-ŻEE kollha kif determinat mid-Deċiżjoni tal-Kumitat Konġunt taż-ŻEE Nru 93/2011 tal-20 ta’ Lulju 2011.”
               
            Artikolu 2
      It-testi tar-Regolament (UE) Nru 920/2010 fil-lingwa Islandiża u f'dik Norveġiża, li għandhom jiġu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, ikunu awtentiċi.
      Artikolu 3
      Din id-Deċiżjoni tidħol fis-seħħ fit-3 ta’ Diċembru 2011 jew fil-jum li jiġi wara l-aħħar notifika lill-Kumitat Konġunt taż-ŻEE skont l-Artikolu 103(1) tal-Ftehim (*), liema wieħed minnhom jiġi aktar tard, iżda mhux qabel l-1 ta’ Jannar 2012.
      Artikolu 4
      Din id-Deċiżjoni tiġi ppubblikata fis-Sezzjoni taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment taż-ŻEE ta’ miegħu.
      
         Magħmul fi Brussell, it-2 ta’ Diċembru 2011.
         
            
               Għall-Kumitat Konġunt taż-ŻEE
            
            
               Il-President
            
            Kurt JÄGER
         
      
      
         (1)  ĠU L 341, 22.12.2011, p. 87.
      
         (2)  ĠU L 270, 14.10.2010, p. 1.
      
         (3)  ĠU L 386, 29.12.2004, p. 1.
      
         (4)  ĠU L 49, 19.2.2004, p. 1.
      
         (*)  Ma huma indikati l-ebda rekwiżiti kostituzzjonali.